Kern-medewerkers | Core editorial collective | LitNet
Kern-medewerkers | Core editorial collective
Etienne van Heerden – Uitvoerende redakteur | Executive Editor
Etienne van Heerden is skrywer en Hofmeyr-professor in die Skool vir Tale en Letterkundes aan die Universiteit van Kaapstad. Hy is stigter-redakteur van LitNet, wat in Januarie 1999 aanlyn gegaan het nadat hy ’n voorstel vir ’n aanlyn-boekejoernaal aan 24.com gemaak het. Sedertdien het hy LitNet uitgebou en bestuur. Hy dien as redakteur en mede-eienaar van LitNet in die LitNet-bestuurskomitee en is ook besturende direkteur van die art 21-maatskappy LitNet Akademies, wat die geakkrediteerde inhoud in LitNet se node vir akademiese skryfwerk bestuur. Kontak Etienne by etiennev@mweb.co.za as jy ’n skerp idee vir ’n nuwe LitNet-projek het. Klik hier vir Etienne se webwerf. Bertie du Plessis – Hoof: Naspers Akademie
Bertie du Plessis is in Middelburg gebore en het sy skoolloopbaan in Pietersburg voltooi.
Ondanks die feit dat hy in sy laaste jaar op skool die eerste prys in the Nasionale Wetenskap-olimpiade gewen het, het hy na matriek literatuur en teologie aan die Universiteit Stellenbosch en die Universiteit van Tübingen (Duitsland) gaan studeer. Hy het sedertdien in ses verskillende dissiplines aan Suid-Afrikaanse tersiêre inrigtings doseer. In 1995 stig hy MindPilot (Pty) Ltd Strategic Positioning, en oor die afgelope dekade onderneem hy ’n wye verskeidenheid spesiale projekte vir die Naspers/MIH Groep, waar hy direk aan die uitvoerende hoof rapporteer. Sy kliëntelys sluit ook verskeie ander JSE-genoteerde maatskappye, African Bank, BHP Billiton, Sanlam, Standard Bank en Sasol in, asook talle KMO’s.
Martin Geldenhuys – Bestuursrekenmeester | Accountant
Martin Geldenhuys het ’n BComm-graad in finansiële bestuur en is ’n geoktrooieerde bestuursrekenmeester (ACMA). Hy werk tans as ’n bestuursrekenmeester by 24.com en is al vir meer as drie jaar aan die rekeningkundige kant betrokke by LitNet. Hy woon in Kaapstad. Hy dien in LitNet se bestuurskomitee en is 'n direksielid van die art 21-maatskappy LitNet Akademies. Jos Floor – Regsadviseur | Legal advisor Jos is ’n korporatiewe prokureur en fokus op die tegnologiesektor. Hy het ondervinding op die gebiede van waagkapitaal, aandeelhouersverhoudinge, samesmeltings, regulatoriese advies, nakoming, intellektuele eiendom en privaatheid van persoonlike inligting. Jos geniet nuwe uitdagings en help kliënte graag om vernuwende oplossings te vind vir probleme waarmee jong, snelgroeiende besighede gekonfronteer word. Hy het in Potchefstroom grootgeword en gestudeer – regte en internasionale politiek – en daarna via Nederland sy wortels in Stellenbosch laat skiet.
Ronel Terblanche – Finansiële bestuurder | Finance Manager
Ronel Terblanche behaal ’n BJuris aan Unisa. Sy was voorheen ’n regsadviseur by SA Housing Trust en mediakoördineerder by die reklamefirma PdeV. Sy is sedert 2000 betrokke by LitNet, ook as produksie- en kantoorbestuurder. Ronel is 'n sakevrou-entrepreneur in die Boegoe-bedryf. Besoek Cape Moondance.
Naomi Bruwer – Senior Inhoudsbestuurder | Senior Content Manager
Naomi Bruwer het ’n MA (cum laude) in Afrikaans en Nederlands van die Universiteit Stellenbosch. Sy was voorheen projekbestuurder van die US Woordfees en het in 2005 by LitNet aangesluit.
Kontak Naomi by naomibruwer@litnet.co.za vir navrae oor:
• algemene aangeleenthede
• advertensies en borgskappe
• nuwe projekte
• LitNet Akademies
Naomi Meyer – Inhoudsbestuurder | Content Manager
Naomi Meyer is 'n niepraktiserende prokureur. Ná haar regstudie en klerkskap in Bloemfontein voltooi sy haar meestersgraad cum laude aan die Universiteit van Kaapstad in die Departement Afrikaans en Neerlandistiek. Sy is in 2000 en in 2001 voltyds betrokke by LitNet en by die Taalsekretariaat. Tussen 2002 en 2011 het sy in Ierland gewoon, waar sy kontraktueel by ’n regsuitgewer betrokke was, regsassistentswerk by ’n eenman-prokureur verrig het en vyf jaar viool by ’n musiekskool gegee het. Haar jeugroman Ruik jy die Filmster het in September 2006 by Tafelberg verskyn. Kontak Naomi by naomimeyer@litnet.co.za vir navrae oor, onder andere:
• Kos en Wyn
Nicky Grieshaber – Taaladviseur | Language advisor
Nicky het ’n eeu gelede aan die Universiteit van (KwaZulu-) Natal in Pietermaritzburg begin doseer. Op 40-iets bedank hy en is nou eiebaas-taal-iets – trying to keep Etienne and the content managers happy (since 2001) while also translating, copy-editing, copywriting, producing books for other people, and doing various other bits and pieces. He’s married to Marilyn, who is a part-time teacher and also bakes the meanest chocolate cakes on earth. Their children, Denver, Beverley and Curran, daughter-in-law Tessa and grandson Evan, are the greatest, en Pietermaritzburg bly vir Nicky steeds die lekkerste stad om in te woon en te werk.
Francis Galloway – LitNet Akademies (Geesteswetenskappe) Redakteur
Francis Galloway is ’n onafhanklike navorser op die terrein van boekstudie/boekgeskiedenis en stigterslid van die Suid-Afrikaanse Boekgeskiedenis-groep. Sy is die redakteur van die geesteswetenskaplike afdeling van die geakkrediteerde aanlyn-vaktydskrif LitNet Akademies. Sy dien in die redaksie van die internasionale vaktydskrifte Book History en Logos – Journal of the World Publishing Community en is lid van die keurkomitee van die George A & Jean S DeLong Book History Prize, wat jaarliks vir die beste boek op hierdie terrein toegeken word. Sy het haar loopbaan begin as dosent in Afrikaanse letterkunde aan die destydse Universiteit van die Noorde; daarna was sy lid van die SENSAL-span by die RGN en akademiese uitgewer by Van Schaik-Uitgewers; van 1999 tot 2009 doseer sy uitgewerswese aan die Departement Inligtingkunde van die Universiteit van Pretoria. Sy was die samesteller van ’n jaaroorsigreeks oor die Suid-Afrikaanse letterkundesisteem en projekleier van twaalf verslae oor die Suid-Afrikaanse uitgewersbedryf. Die afgelope tien jaar publiseer sy gereeld navorsingsartikels oor die plaaslike boeklandskap en neem deel aan die jaarkongresse van die Society for the History of Authorship, Reading and Publishing (SHARP) en ander internasionale forums vir boekstudie. Sy het ’n DLitt-graad behaal aan die Universiteit van die Vrystaat en is die skrywer van die monografie Breyten Breytenbach as openbare figuur.
Kontak Francis by francis@litnet.co.za vir navrae oor:
• LitNet Akademies: Geesteswetenskappe.
Jannie Hofmeyr – LitNet Akademies (Natuurwetenskappe) Ereredakteur
Jannie Hofmeyr is professor van biokompleksiteit en biochemie aan die Universiteit Stellenbosch, waar hy sedert 1975 aan die Biochemie-departement verbonde is. Klik hier vir sy volledige profiel. Hendrik Geyer – LitNet Akademies (Natuurwetenskappe) Ereredakteur
Hendrik Geyer is professor in teoretiese fisika aan die Universiteit Stellenbosch en Direkteur van die Stellenbosse Instituut vir Gevorderde Navorsing (STIAS).
Klik hier vir sy volledige profiel.
Dirk Laurie – LitNet Akademies (Natuurwetenskappe) Redakteur
Dirk Laurie is 'n wiskundige en rekenaarprogrammeerder. Hy was vroeër 'n professor aan die Universiteit Stellenbosch. Klik hier vir sy volledige profiel. Johann Neethling – LitNet Akademies (Regte) Redakteur
Johann Neethling is gebore in Clocolan in die Oos-Vrystaat en het grootgeword as ’n “boy from Bethulie” (Patrick Mynhardt) in die Suid-Vrystaat. Na matriek in 1963 behaal hy sy BA LLB aan die Universiteit van die Oranje-Vrystaat. Hy verwerf ’n LLM aan die Universiteit van McGill in Montreal, Kanada en in 1976 ’n LLD oor die reg op privaatheid aan Unisa.
Pieter GR de Villiers – LitNet Akademies (Godsdienswetenskappe) Redakteur
Pieter GR de Villiers voltooi sy studie aan die Universiteit Stellenbosch (US) met ’n BA (cum laude) in 1966, ’n BA Honneurs (in Grieks, cum laude) in Maart 1969, ’n BTh (cum laude) in November 1969 en ’n LicTheol (cum laude) in 1974. Sy doktorale studie voltooi hy aan die Teologiese Universiteit in Kampen in Nederland (ThDrs, 1973) en aan die US (DTh, 1976). Hy beklee akademiese poste aan die US (1971–84), die Universiteit van Suid-Afrika (1984–88) en aan Rhodes Universiteit (1989–2002). Sedert 2002 is hy verbonde aan die Universiteit van die Vrystaat (UV), waar hy buitengewone professor in die Departement Nuwe Testament is.
VasgekeerSimoné du Plessis
Charlie Hebdo: Seeing the ...Karen Jayes
Charlie Hebdo: Ek dink har...Annemarié van Niekerk
Mistieke teologie dalk die kerk se ...Jean Oosthuizen
Willem Anker oor Samsa-masjien<>Willem Anker